PATVIRTINTA

Kauno miesto savivaldybės mero

2019 m. spalio 21 d.

potvarkiu Nr. M-183

**VIEŠOSIOS ĮSTAIGOS KAUNO MIESTO GREITOSIOS MEDICINOS PAGALBOS STOTIES direktoriAus PAREIGYBĖS APRAŠYMAS**

**I SKYRIUS**

**BENDROSIOS NUOSTATOS**

1. Viešosios įstaigos Kauno miesto greitosios medicinos pagalbos stoties (toliau – Įstaiga) direktoriaus (toliau – direktorius) pareigybė reikalinga Įstaigos veiklai organizuoti, koordinuoti ir kontroliuoti, veikti Įstaigos vardu, Įstaigos priežiūrai, Įstaigos įstatuose nurodytų tikslų, uždavinių vykdymui užtikrinti.

2. Direktorius į pareigas priimamas viešo konkurso būdu penkeriems metams. Konkursas organizuojamas Lietuvos Respublikos darbo kodekso ir kitų teisės aktų nustatyta tvarka.

3. Direktorius savo darbe vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos sveikatos apsaugos ministro įsakymais, Kauno miesto savivaldybės tarybos sprendimais, Kauno miesto savivaldybės administracijos direktoriaus įsakymais, kitais teisės aktais, Įstaigos įstatais ir šiuo pareigybės aprašymu.

**II SKYRIUS**

**KVALIFIKACINIAI REIKALAVIMAI**

4. Direktorius turi atitikti šiuos bendruosius kvalifikacinius reikalavimus:

4.1. mokėti valstybinę kalbą pagal trečiąją valstybinės kalbos mokėjimo kategoriją, nustatytą Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl valstybinės kalbos mokėjimo kategorijų patvirtinimo ir įgyvendinimo“;

4.2. turėti biomedicinos mokslų ar socialinių mokslų srities aukštąjį universitetinį ar jam prilygintą išsilavinimą (magistro kvalifikacinį laipsnį);

4.3. turėti ne mažesnę kaip 1 metų vadovavimo darbo patirtį.

5. Direktorius turi atitikti šiuos specialiuosius kvalifikacinius reikalavimus:

5.1. išmanyti ir gebėti taikyti teisės aktus, reglamentuojančius sveikatinimo veiklos planavimą, organizavimą ir vykdymą, sveikatos priežiūros įstaigų administravimą ir finansavimą, darbo santykių organizavimą;

5.2. išmanyti e. sveikatos politikos, ekonomikos, teisės, vadybos, finansų, personalo valdymo, administravimo ir darbo santykių reguliavimo pagrindus, gebėti taikyti šias žinias organizuojant ir planuojant sveikatinimo veiklą;

5.3. žinoti e. sveikatos sistemos veikimo principus ir būti susipažinęs su elektroniniais sveikatos duomenų tvarkymo technologiniais sprendimais, jų būdais ir plėtra;

5.4. gebėti nustatyti rizikingas Įstaigos veiklos sritis ir taikyti tinkamus krizių valdymo modelius;

5.5. išmanyti antikorupcinės aplinkos formavimo principus;

5.6. mokėti naudotis šiuolaikinėmis technologijomis ir ryšių priemonėmis (dokumentų rengimo ir apdorojimo programomis, interneto naršykle (-ėmis), elektroninio pašto programa (-omis) ir kt.);

5.7. turėti vadybinių kompetencijų, kurios apima gebėjimą planuoti ir organizuoti pavaldžių darbuotojų veiklą, siekiant optimaliais sprendimais gerinti visos Įstaigos ir kiekvieno darbuotojo darbo kokybę atsižvelgiant į Įstaigos funkcijas ir veiklos specifiškumą, taip pat prižiūrėti ir kontroliuoti Įstaigos darbą.

6. Direktoriumi negali būti asmuo, kuriam Lietuvos Respublikos įstatymų nustatyta tvarka atimta teisė eiti tokias pareigas. Direktorius privalo veikti Įstaigos naudai.

**III SKYRIUS**

**DIREKTORIAUS FUNKCIJOS**

7. Direktoriaus funkcijos yra šios:

7.1. organizuoti Įstaigos veiklą ir veikti Įstaigos vardu palaikant santykius su kitais asmenimis;

7.2. priimti į darbą ir atleisti iš jo darbuotojus, juos skatinti, tvirtinti darbuotojų pareigybių aprašymus ir atlikti kitas personalo valdymo funkcijas;

7.3. vadovaujantis teisės aktais ir suderinus su stebėtojų taryba, tvirtinti Įstaigos darbuotojų darbo užmokesčio nustatymo tvarką;

7.4. atstovauti Įstaigai teismuose, valstybės ir savivaldybių ir kitose institucijose, dalyvauti įvairių komisijų ir darbo grupių, susijusių su Įstaigos veikla, darbe;

7.5. tvirtinti Įstaigos vidaus tvarkos taisykles, saugos ir sveikatos, priešgaisrinės saugos reikalavimų vykdymo tvarkos aprašus, kitus reikiamus dokumentus;

7.6. kreiptis į Kauno miesto savivaldybę (toliau – savininkas) dėl neefektyviai dirbančios Įstaigos, jos padalinių ir filialų reorganizavimo ar likvidavimo, informuoti savininką apie įvykius, turinčius esminės reikšmės Įstaigos veiklai;

7.7. Įstaigos vardu pasirašyti dokumentus ir įgalioti kitus asmenis atlikti tas funkcijas, kurios priklauso Įstaigos vadovo kompetencijai;

7.8. organizuoti Įstaigos turto apsaugą;

7.9. užtikrinti racionalų ir taupų lėšų ir turto naudojimą, veiksmingą Įstaigos vidaus kontrolės sistemos sukūrimą, jos veikimą ir tobulinimą;

7.10. užtikrinti, kad Įstaigos finansiniai įsipareigojimai neviršytų jos finansinių galimybių;

7.11. teikti Įstaigos savininkui tvirtinti finansinių ataskaitų rinkinį;

7.12. užtikrinti privalomų sveikatos statistikos, apskaitos ir kitų dokumentų tipinių formų, pildomų Įstaigos, saugojimą ir ataskaitų pateikimą laiku;

7.13. vykdyti Įstaigos teikiamų paslaugų kokybės kontrolę, diegti kokybės sistemas, organizuoti vidaus medicininį auditą Lietuvos Respublikos sveikatos apsaugos ministerijos nustatyta tvarka;

7.14. tvirtinti iš Privalomojo sveikatos draudimo fondo gaunamų lėšų metines išlaidų sąmatas;

7.15. teikti visuomenei informaciją apie Įstaigos veiklą;

7.16. vykdyti kitas teisės aktų, Įstaigos įstatų nustatytas funkcijas ir Įstaigos savininko pavedimus.

**IV SKYRIUS**

**DIREKTORIAUS TEISĖS**

8. Direktorius turi teisę:

8.1. Įstaigos vardu atidaryti ir uždaryti sąskaitas bankuose;

8.2. neviršydamas savo įgaliojimų sudaryti sandorius Įstaigos vardu ir įgalioti tai daryti kitus Įstaigos darbuotojus;

8.3. kelti savo kvalifikaciją ir dalyvauti mokymuose;

8.4. spręsti Įstaigos vidaus klausimus, remdamasis galiojančiais teisės aktais ir Įstaigos įstatais.

9. Direktorius gali turėti kitų Lietuvos Respublikos įstatymuose ir kituose teisės aktuose nustatytų teisių ir naudotis juose nustatytomis garantijomis.

**V SKYRIUS**

**ATSAKOMYBĖ IR ATSKAITOMYBĖ**

10. Direktorius atsako už:

10.1. finansinių ataskaitų rinkinių sudarymą;

10.2. visuotinio dalininkų susirinkimo sušaukimą;

10.3. duomenų ir dokumentų pateikimą Juridinių asmenų registrui;

10.4. pranešimą dalininkams apie įvykius, turinčius esminę reikšmę Įstaigos veiklai;

10.5. Įstaigos dalininkų apskaitą;

10.6. informacijos apie Įstaigos veiklą pateikimą visuomenei;

10.7. veiklos ataskaitos parengimą;

10.8. viešų pranešimų paskelbimą;

10.9. paslaugų kokybės užtikrinimo ir gerinimo veiklą, įskaitant ir vidaus medicininio audito veiklą;

10.10. kitus veiksmus, kurie yra Įstaigos vadovui numatyti teisės aktuose ir šiame pareigybės aprašyme.

11. Direktorius atskaitingas Įstaigos savininkui.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Susipažinau

\_\_\_\_\_\_\_\_\_\_\_\_\_\_\_\_\_\_\_\_

(parašas)

\_\_\_\_\_\_\_\_\_\_\_\_\_\_\_\_\_\_\_\_

(vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_

(data)